- Madiu
- <
- 26
- >

26
Busa dolö amolia Yesu baagomäia nufulömelëla säla didiäha dilo
(Maga 14.1-2; Ulugu 22.1-2; Yone 11.45-53)
1 Yesuea ado amoli sulubadela säha maadelahilä, ïe bëgëla aulo amolima sähalea, 2 Segeyo äudä nelolahilä, Baagila Asi Segeyo besela galamolö amoda dilia dawa.*Baagila Asi Segeyola säi amoda, Isilaleïe malö made nufudala, baagila awäla, Isibiïe dolö malö abulümi amoli nufudaha maadei amoïe helësëla obëgëlo segeyola säi. Hä, Dolöïe Malö amo i fügäigi baala negemäia, odoaïe naabogi gausimolömelëla säi.
3 Segeyo amo gala, gobela ïlo busa nefolalo amolalige, Isilale udia dolöïe dafidilo dolö asigi gäwi nefolalo amolalige, gobela ïlo busa edefade amoïe mosöa ami gegedoi. Ïe ëida Gaiafasa. 4 Ilia Yesu e nufudala baagomolöïe abeahämola oodolahilä, e gaumolödula säla didiäha difolalo. 5 Ilia sähalea, Segeyo Edefade amoïe gedosolo amo gala amamolö gaso, amo gala made, udia dolöea gelola üala dodogöla nilïbalä nuduloeala säi.
Udia afädëa Yesuïe busagia weli söga negei
(Maga 14.3-9; Yone 12.1-8)
6 Yesu e sege Bedani ami, Saimono gudubu hamoi ea dafidi wahi amea mosöa ami sebegi, 7 udia afädëa weli hedabi gafisigäi hïdo elöi muni edefadea nelo amo gaula, e sebea ami misi. Yesu e ami molö naha sebegi, udia amea weli ödä i igia hamoigi osala negei dilo amo, ïe busagia söga negei. 8 Amala hamoi amo, ïe bëgëla aulo amolia bealahilä, ilia habobala sähalea, Faeagasebegoda edoïedu. 9 Ameada bidi edefade nealahilä, muni amo busadäoigali ïalabiola säi. 10 Yesuea ilia habobasebe amo dawadigi nea, ea ilima sähalea, Dilia e edoïe yölasisa. Eada nema mala hedabi hamosebemelë. 11 Busadäoi amolida dilibalä namolöi namolömelë. Gaso, neda dilibalä namolöi namolö mademelë. 12 Udia amea nïe domalogi weli söga negei amoda, ne baumolö amoïe daiala hamoimelë. 13 Na dilima dofä sähago. Ado Mala Hedabi gowe sege föi sulubadelagi säla olelesaleada, e helësëla, ea hamoi amoge säla ïmolömelëla säi.
Yudasaea Yesu hololömolöïe ado afädë negela üi
(Maga 14.10-11; Ulugu 22.3-6)
14 Giwilasi amoligi afädë, ïe ëida Yudasa Isagaliada, e gobela ïlo busa neebea ami awälahilä, 15 ea nabahalea, Na e dilile naabogi gausideläïe, diliada negali edo ïmolö gabula nabi. Amala nabasebegi, ilia muni giwi siliba nabülasi ohodoa nidelahilä, egali ï.*Muni giwi siliba nabülasi ohodoa go, walioda aboläiadu nilïa dawa made. Goda holöbö muni edefade. Hamoi hamolo dolöea aube bia gadoigige, gafeia gadoigige bidi nelo amo gadoi. Madiu 27.9-10 amoge bimalo. 16 Segeyo amila nofela, ea Yesu e ilile naabogi gausimolöïe fu hogosa nelo.
Yesu e ïe bëgëla aulo amolibalä molö naha dilo
(Maga 14.12-21; Ulugu 22.7-14; 22.21-23; Yone 13.21-30)
17 Segeyo Edefadegi beledi edelo yidila made gobela molö amoïe segeyo bu agesolo amo gala, bëgëla aulo amoli maalahilä, Yesuma nabahalea, Baagila Asi Segeyo amoïe molö molö amo, diada, nilïa abidi daiamäia hamesebela nabi. 18 Amala nabasebegi, Yesuea ilima sähalea, Gaamugi awälahilä dolö amoma gomalä sämalo. Säla Oleleloea sähalea, Nïe fuda hä, ga made gabugi, nïe bëgëla aulolali, Baagila Asi Segeyo amoïe molö molö amo ne dibalä nuduläla säila sämalola säi. 19 Amala säsebegi, bëgëla aulo amolia Yesuea säi amo gadola hamola, Baagila Asi Segeyo amoïe molö molö amo daiai.
20 Deadifalï, Yesu e giwilasi amolibalä molö naha sefolalo. 21 Ili molö naha sefolalea, ea sähalea, Na dilima dofä sähago. Dili sebegogi afädëa ne hololöla odoaïe naabogi gausimolömelëla säi. 22 Amala säsebegi, ilile asigia edefade yöia idogolahilä, hïdo hïdolaea ema säla didigahalea, Dafidilo Geloi-e, nale, ma nalela säla didigai. 23 Amala säla didigasebegi, Yesuea säla obëgësalea, Dolö nebalä falogi naabo gaalu digai ameada, ne hololöla odoaïe naabogi gausimolömelë. 24 Ïe säla dëdëla negei dibe amo gadola, Dolöïe Malöda baagomolö. Gaso, Dolöïe Malö e hololöla odoaïe naabogi gausise dolö amoda, asigii gabumelë. E emea made neegela ägüi galebeda, e hedabi aligilabiomelëla säi. 25 Yudasa, e hololöla odoaïe naabogi gausimolö amea nabahalea, Säla Olelelo-o, nalela nabi. Amala nabasebegi, ea ema sähalea, Dihï säse gomelëla säi.
Yesuea beledi wani ödäle ïe bëgëla aulo amoligali ï
(Maga 14.22-26; Ulugu 22.15-20; Age Golïdi 11.23-25)
26 Ili molö naha sefolalea, Yesuea beledi afädë nealahilä, Godema nesegei. Nesegelahilä, ea beledi dagabodasila, bëgëla aulo amoligali ïahalea, Goda nïe domalomelëla säi. 27 Amala sälahilä, ea gaabogi usi amo neala gaula nea, Godema nesegelahilä, iligali ïahalea, Dili sulubadelaea go hä, gobe dadagabola mualo. 28 Goda nïe healemelë. Asialo made ado elöi säla negemolöïe healemelë. Nafade hamoi amoli hëmäia, udia dolö yafiegali besigahawe. 29 Na dilima sähago. Segeyo wila nofela, ne wani ödä bu elö made naala nelolahilä, Naadoea Beaha Maadela Sigi Neebea ami nea, dilibalä bu elö molömelëla säi.
30 Amala sälahilä, ilia gë afädë udälahilä, Olibebia afiai.
Fidaea Yesu dawa madela sämolömelëla säi
(Maga 14.27-31; Ulugu 22.31-34; Yone 13.36-38)
31 Olibebia afiahalea, Yesuea ilima sähalea, Walio gasigi, dili sulubadelaea, nema hamosebe amo beahalea, dilile asigi afädë negeigo digamolömelë. Mida, ado säla dëdëla negei dibe amea sähaleada,
Na sugua sibi sigi aligilo nufudasegi, sugua sibida fisäla dusudasila afufumolömelëla
säla dëdëla negei dialea. 32 Amamolö gaso, ne nowelasisegi, na dili baagila, nedale Galili moholömelëla säi. 33 Amala säsebegi, Fidaea ema säla obëgësalea, Dima hamosebe amo bealahilä, sulubadelaïe asigi afädë negei amo digaseda, neda dofä made amamolömelëla säi. 34 Amala säsebegi, Yesuea ema sähalea, Na dima dofä sähago. Walio gasigi gagalugo gawalia made gäla neëgi, dia ne dawa madela nafi bu ohodoala sämolömelëla säi. 35 Amala säsebegi, Fidaea ema sähalea, Neda dibalä gaalu baagomolö galëda, na di dawa madela dofä made sämolömelëla säi. Ïe bëgëla aulo amoli sulubadelaeage amalamu säla didigai.
Yesu e Gesemani sagaia ami Godebalä adosa sulo
(Maga 14.32-42; Ulugu 22.39-46)
36 Yesu e ilibalä sege ëi Gesemani besela galalahilä, ea bëgëla aulo amolima sähalea, Ne holöbö gasi gala Godema adose gaaluda, dili wi sefolamialola säi. 37 Amala sälahilä, Fidage, Sebediïe malö äudä amolege, ea ili sigi awälahilä nea, ïe iso asigia yöia idogola, säosäosa nelo. 38 Amala nea, ea ilima sähalea, Nïe iso asigia edefademalä yöia idogosalea, ne baagomolö gabumelë. Dili gui nea, nihïlïgïla idihë namolölamelëla säi. 39 Amala sälahilä, e holöbö gasi gala, nagadaia gumusula dia idogolahilä, Godema sähalea, Nïe Naado, asiamolö fu galëda, gaabogi usi molö amo na asiamäia. Amamäia gaso, na hamese amo gadola made, dia hamese amo gadola hamomäiamelëla säi. 40 Amala sälahilä, ea ïe bëgëla aulo sebea ami awäla beahaleamelebe, ili süwia adi dibe amo bealahilä, ea Fidama nabahalea, Dilia nebalä aoa afädë idihë namolö ulïsebele. 41 Nafadea dili fedogola melëloea, idihë nea, Godema adosa namialo. Dofä. Asigiada hamomolöila helësësa neago gaso, domalo wäbëai nebegola säi. 42 Amala sälahilä, e bu agedu obëgëla, Godema adosalea, Nïe Naado, go made asiala, muäia galëge, dia hamese amo gadola hamomäiamelëla säi. 43 Amala sälahilä, e bu obëgëla maala beahaleamelebe, ili aso süwia adi dibe melï. Mida, ilile si gafodo gadugisalea amai. 44 Ili ami bu elö dïgïla awälahilä, ea bu osoda Godema dafidi säi amo gadola wäla säi. 45 Amala sälahilä, ïe bëgëla aulo amoli sebea ami bu obëgëla awäla, ea ilima sähalea, Dili süwiamu diala, hele saleale. Bimo. Fu hä, ga madesebego. Dolöïe Malö amoda, nafade hamolo amolile naabogi hololöla gausisebemelë. 46 Dili hä, nowemo. Afiadi. Bimo. Dolöea ne hololöla odoaïe naabogi gausimolö amo hä, ga made misi neebemelëla säi.
Yesu e odoaïe naabogi gausi
(Maga 14.43-50; Ulugu 22.47-53; Yone 18.3-12)
47 Yesuea ado amo aso, säha nebegi, giwilasi amoligi Yudasa e misi. Dolö maleia nudulo helebege baialage gagaula, ebalä mofiai. Gobela ïlo busa amoliage, Isilale udia dolöïe sigi aligilo asigi gäwi dolö dafidilo amoliage, dolö amoli misialai. 48 E hololöla ilile naabogi gausilo amea, ilima dafidi daiala säla ïahalea, Na dolö gaula mimise amoda emelë. E gaumalola säla ï. 49 Ili maalahilä, e hä, Yesu neebea fodolofalï maala sähalea, Säla Olelelo-o, di go gabiola sälahilä, e gaula mimi. 50 Mimisebegi, Yesuea ema sähalea, Nedoo, dia hamomolö misi amo hä, hamomalola säi. Amala säsebegi, dolö amoli maala, Yesu hä, gaulahilä, gaula fëdöi. 51 Amalebegi, dolö afädë Yesubalä nelo amea, ïe helebe besela neawelahilä, gobela ïlo busa edefade amoïe hamoi hamolasilo amo nufudalahilä, ïe gëhe dagala salisi. 52 Amala hamosebegi, Yesuea ema sähalea, Dia helebego dihï negeia ami negela obëgëmo. Mida, dolö sulubadelaea helebea nudumolöïe gauseda, helebea ili nufudala baagosa maademolö gabu. 53 Na nïe Naadoma nabaseda, ea selesaia fii yafie, ami baagila asi giwilasi amolida, nema waliomu fisiga wemolömelë. Na ema amala nabulö amo ulïla helësësebele. 54 Gaso, na amala nabaha galebeda, ado säla dëdëla negei dibe amo gadola, amala hamomolöi dialeala säi amo made gausiala digalabiola säi.
55 Amo gala, Yesuea gegedoi amolima sähalea, Fa nelo gaumolöïe mulo amo gadola, nudulo helebege baialage gagaulahilä, ne gaumolö misile. Segeyo sulubadelagi, nada Godeïe mosöa säla olelesa sulo amogi, dilia ne made gaui. 56 Gaso, bea sälo amolia ado säla dëdëla negei dibe amo gadola gausiala digamolöïe, nelebo sulubadela amala hamosamelëla säi. Amala säsebegi, bëgëla aulo amoli sulubadelaea e dïgïla fisäla awäha maadei.
Ilia Yesuma gudi nabi
(Maga 14.53-65; Ulugu 22.54-55, 63-71; Yone 18.13-14, 19-24)
57 Yesu gaui amolia e sigi gaula gobela ïlo busa edefade Gaiafasa neebea ami asi. Mala dawadigi dolö amolige, asigi gäwi dolö dafidilo amolige, ami gegedoi nefolalo. 58 Fida e holöbö hobeala baagiala e bëgëla awäla, gobela ïlo busa edefadeïe mosö yala isogi digalahilä, hä, wagasebe amo bimolöïe, hamoi hamolasilo amolibalä beaha sulo.
59 Gobela ïlo busa amoliage, Galïsolö dolö amoli sulubadelaeage, e baagomäia nufulöïe, dolö odoaea wäfalï, Yesuea asiala hamose melëlo amo sämäiala hogoi. 60 Hogosebegi, yafiea wäfalï, ea asiala hamose melëlo amo säla misi gaso, e nufulöïe mi made melï. Made beasebegi, giso hobealafalï, dolö äudä maalahilä 61 sähalea, Egowea sähaleada, Na Godeïe mosö go haila digilahilä, segeyo ohodoagi bu ulimolöimelëla säimelëla säi. 62 Amala säsebegi, gobela ïlo busa edefade amea nowela aligilahilä, Yesuma nabahalea, Dia ado afädë made säla obëgësale. Elea dima säsegoda, abeahämola sähadula nabi. 63 Amala nabasebegi gaso, Yesuea ado afädë säla made saula sulo. Amasebegi, gobela ïlo busa edefade amea ema sähalea, Gode namolöi neebe amoïe ëigi, dia nilïma fädäla sämola säha. Afädë Memelei amoda, dile. Dida Godeïe malölela nabi. 64 Amala nabasebegi, Yesuea ema säla obëgësalea, Dihï säse gomelë. Gaso, na dilima sähago. Hobealada, Dolöïe Malö Geloi Edefade amoïe naabo dafädimadi filahilä, e mu baidilidaia maaha neë bimolömelëla säi. 65 Amala säsebegi, gobela ïlo busa edefade amea, hïle fagulo gadelaha nea sähalea, Ea Gode gagadela säsebego. Odoama ea hamoi amoïe nalï made nabedelämelë. Hädamade ea Gode gagadela säsebe amo dilia hä, nabi amomelë. 66 Dilia abilia helësësebela nabi. Amala nabasebegi, ilia säla obëgësalea, Eda hä, nufudala baagomolö dialeala säi. 67 Amala sälahilä, ilia Yesu e odagia gofedela gagalala, e nufudala ïalalei. Odoaeada e naabo gafea nufudalahilä 68 sähalea, Afädë Memelei, dolö di nufudase egoweda nowë gabu. Dihï bea säla sämola säha nelo.
Fidaea Yesu dawa madela säi
(Maga 14.66-72; Ulugu 22.56-62; Yone 18.15-18, 25-27)
69 Amo gala, Fida e yala amoïe isogi nogila digasia segeamadi ami sebegi, hamoi hamolasilo dolïsä afädë maalahilä ema sähalea, Dige Galili dolö Yesubalä nawesa aligilo amo gabula säi. 70 Amala säsebegi gaso, Fidaea dolö sulubadelaïe sidaia ne madela sälahilä sähalea, Ado dia säse goda, na dawa mademelëla säi. 71 Amala sälahilä, e yala baagido idi dagaboimadi awäha nebegi, hamoi hamolasilo dolïsä elöea e bealahilä, ami nefolalebe amolima sähalea, Dolö egoweda Nasalese dolö Yesubalä nawesa aligilo amo gabula säi. 72 Amala säsebegi, Fidaea migalïa diigila, bu elö ne madela gelola sälahilä sähalea, Dolö amoda na dawa mademelëla säi. 73 Hobeala, dolö odoa ami nefolalebe amolia maalahilä, Fidama sähalea, Dida dofä amoligi gabu. Dia adosebegoea dihïdi ulufadigisebegomelëla säi. 74 Amala säsebegi, Fidaea, na we wäfalï säseda, dofä ne Godea së ïmäiala sälahilä, migalïa diigila sähalea, Dolö amo na dawa mademelëla säi. Ea säia gai amole, hä, gagalugo gawalia gäi. 75 Amala gäsebegi, Fidaea helësësalea, Yesuea sähalea, Gagalugo gawalia aso, made gäla neëgi, dia ohodoala ne dawa madela sämolömelëla säi amo helësëla obëgëi. Amala helësëla obëgëlahilä, e segea doadigila awäla, gäia güsäla dïisa nelo.

- Madiu
- <
- 26
- >

*26:2: Baagila Asi Segeyola säi amoda, Isilaleïe malö made nufudala, baagila awäla, Isibiïe dolö malö abulümi amoli nufudaha maadei amoïe helësëla obëgëlo segeyola säi.

*26:15: Muni giwi siliba nabülasi ohodoa go, walioda aboläiadu nilïa dawa made. Goda holöbö muni edefade. Hamoi hamolo dolöea aube bia gadoigige, gafeia gadoigige bidi nelo amo gadoi. Madiu 27.9-10 amoge bimalo.

© 2010-2022 Wycliffe Bible Translators, Inc.